**ŠTATÚT**

**Obecnej knižnice v Sučanoch**

Obec Sučany na základe zák. SNR č. 369/1990 Zb. o obecnom zriadení v znení neskorších predpisov a zákona NR SR č.126/2015 Z. z. o knižniciach vydáva tento štatút obecnej knižnice.

**§ 1**

**Právne postavenie knižnice**

Knižnica sa zriaďuje ako organizačná zložka obecného úradu obce Sučany, ktorej predmetom činnosti je poskytovanie knižnično-informačných služieb. Knižnica nemôže v právnych vzťahoch vystupovať vo vlastnom mene, nadobúdať práva a zaväzovať sa. Pri budovaní knižničných fondov a zabezpečovaní služieb obyvateľom obce knižnica spolupracuje s Turčianskou knižnicou v Martine, ktorá plní úlohu metodického centra pre verejné knižnice v okrese Martin.

**§ 2**

**Poslanie, zameranie, špecializácia a pôsobnosť knižnice**

1. Knižnica utvára a sprístupňuje univerzálny knižničný fond vrátane knižničných dokumentov miestneho významu, poskytuje knižnično-informačné služby a tak sprístupňuje kultúrne hodnoty a informácie a prispieva k uspokojovaniu potrieb používateľov a čitateľov k zvyšovaniu ich kultúrnej úrovne a vzdelanosti.

2. Knižnica organizuje a zabezpečuje tiež ďalšie kultúrne, vzdelávacie a spoločenské podujatia, ktoré súvisia s jej hlavnou činnosťou (literárne stretnutia, besedy ... ).

3. Pôsobnosť knižnice je: obecná knižnica

4. Zameranie knižnice je: verejná knižnica

5. Špecializácia knižnice je: knižnica má univerzálny knižničný fond.

**§ 3**

**Sprístupnenie knižničných fondov**

1. Knižničné fondy sú sprístupňované voľným výberom.

2. Knižnica poskytuje svoje služby verejnosti v súlade so zákonom č.211/2000 Z. z. o slobodnom prístupe k informáciám a o zmene niektorých zákonov v znení zmien a doplnkov všetkým svojim používateľom bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie.

3. Knižnica nesmie uchovávať, propagovať a požičiavať diela, ktoré sú v rozpore s Ústavou Slovenskej republiky a s Listinou ľudských práv a slobôd.

**§ 4**

**Správa knižnice**

1. Za činnosť knižnice a za hospodárenie so zverenými finančnými prostriedkami a s majetkom mesta zodpovedá zriaďovateľovi podľa platných všeobecne záväzných právnych predpisov a podľa pokynov zriaďovateľa knihovník.

2. Zriaďovateľ môže ustanoviť ako svoj poradný orgán pre činnosť knižnice knižničnú radu. Členmi knižničnej rady sú obyvatelia obce, ktorí môžu svojimi názormi a skúsenosťami priaznivo ovplyvniť činnosť knižnice.

**§ 5**

**Hospodárenie knižnice**

1. Hospodárenie knižnice je súčasťou hospodárenia obce a je viazané na rozpočet obce. V rozpočte obce sa každoročne stanovuje finančná čiastka na zabezpečenie činnosti knižnice a na nákup kníh. O jej výške je knihovník informovaný.

2. Knižničný fond a majetok, ktorý knižnica využíva pri svojej činnosti, je majetkom obce. Knihovník organizuje a spravuje zverený majetok podľa všeobecne záväzných právnych predpisov a zásad hospodárenia s majetkom obce.

3. Knihovník je povinný hospodárne a s potrebnou starostlivosťou spravovať zverené finančné prostriedky a podľa pokynov zriaďovateľa a v stanovených termínoch predkladať vyúčtovanie.

4. Finančné zdroje knižnice sú:

a) rozpočet obce,

b) príjmy z poplatkov za knižničné činnosti, ktoré upravuje knižničný a výpožičný poriadok

( zápisné, upomienky, náhrada za stratené knihy ),

c) granty a sponzorské príspevky,

d) príjmy z iných aktivít kultúrneho charakteru ( burza kníh, zbierka na nákup kníh..., )

5. Granty a sponzorské príspevky účelovo určené pre knižnicu musia byť zaúčtované tak, aby

bolo preukázateľné ich využitie.

**§ 6**

**Záverečné ustanovenie**

Poskytovanie knižnično-informačných služieb upravuje knižničný a výpožičný poriadok obecnej knižnice v Sučanoch.

Zmeny a doplnky tohto štatútu schvaľuje obecné zastupiteľstvo. Štatút bol schválený Obecným zastupiteľstvom v Sučanoch dňa 19.4.2022 a nadobudol účinnosť dňom 19.4.2022.

Martin Rybár

starosta obce

V Sučanoch, dňa 19.4.2022